Стара река (приток на Янтра)
Стара река (Лефеджи, Лефеджа) е река в Северна България, област Сливен – община Сливен, област Търговище – община Антоново и област Велико Търново – общини Елена, Златарица и Стражица, десен приток на река Янтра. Дължината ѝ е 92 km, която ѝ отрежда 31-во място сред реките на България.

Географска характеристика

Извор, течение, устие 
Стара река се образува от сливането на Голяма река (лява съставяща) и Малка река (дясна съставяща) южно от село Стара река. За начало се приема Голяма река, която извира североизточно от местността „Агликина поляна“, западно от прохода Вратник, в Елено-Твърдишка планина, на 964 m н.в.

До сливането си с Малка река тече в дълбока залесена долина, след което до село Майско протича в широка долина. Между селата Майско и Кесарево, на протежение повече от 60 km долината ѝ е дълбока, на места каньоновидна и в този си участък разделя Еленските височини на запад от Лиса планина на изток. След село Кесарево навлиза в Дунавската равнина, долината ѝ става много широка и започва да меандрира. Тук отдясно и отляво приема най-големите си притоци Голяма река (Биюкдере) и Веселина (Джулюница) и започва да се нарича Лефеджа (Лефеджи).

Влива се отдясно в река Янтра, на 56 m н.в., на 700 m югозападно от село Горски Долен Тръмбеш, община Горна Оряховица.

Водосборен басейн, притоци 
Площта на водосборния басейн на Стара река е доста голям за мащабите на България – 2458 km2, което представлява 31,3% от водосборния басейн на река Янтра. Границите на басейна ѝ са следните:
 на север – с водосборния басейн на река Русенски Лом;
 на изток – с водосборния басейн на река Камчия;
 на юг – с водосборния басейн на река Тунджа;
 на запад – с водосборния басейн на река Белица, от басейна на Янтра;
 на северозапад – с водосборните басейни на малки реки, вливащи се директно в река Янтра;

Притоци – → ляв приток, ← десен приток
 ← Малка река
 → Ортадере
 → Кечидере
 → Тинева река
 → Малката река
 ← Карадере (Горно Карадере)
 ← Армутлукдере
 ← Малката река
 ← Алмалъкдере
 ← Саклардере
 ← Карадере (Долно Карадере) 27 / 124
 ← Голяма река (Биюкдере) 75 / 864
 → Казълдере (Горно Казълдере) 22 / 63 (влива се в язовир „Ястребино“)
 → Веселина (Джулюница) 70 / 882
 ← Златаришка река 57 / 187
 ← Костелска река (Марянска река) 20 / 92
 ← Бебровска река (Каменица) 35 / 187

Хидроложки показатели 
Средногодишният отток на реката при село Сливовица е 4,6 m3/s, а при село Бряговица, след приемането на водите на двата си най-големи притока Голяма река (Биюкдере) и Веселина (Джулюница) става вече 15,8 m3/s, като максимумът е от април до юни, а минимумът – август-октомври.

Селища 
По течението на реката са разположени 8 села:
 Област Сливен
 Община Сливен – Стара река;
 Област Велико Търново
 Община Елена – Майско;
 Област Търговище
 Община Антоново – Стеврек, Стара речка;
 Област Велико Търново
 Община Златарица – Чешма, Сливовица;
 Община Стражица – Кесарево, Бряговица.

Стопанско значение, забележителности 
По долината на реката преминават два пътя от Държавната пътна мрежа:
 6,4 km (в района на село Кесарево) от първокласен път № 4 Ябланица – Велико Търново – Варна;
 18,4 km (от прохода Вратник до село Майско) от второкласен път № 53 Поликраище – Сливен – Ямбол – Средец.

На около 4 km надолу по реката след село Стеврек, на  се намира запазен османски мост, в много добро състояние.

Поради малкото населени места по течението на реката и липсата на промишлени предприятия в района водите на реката са чисти, а интересните скални образувания по бреговете ѝ предлагат чудесни условия за отдих и туризъм. В най-долното си течение, в Дунавската равнина водите на Стара река се използват за напояване.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Източници 

 Мичев, Н и Ц. Михайлов, И. Вапцаров и Св. Кираджиев, Географски речник на България, София 1980 г., стр. 285 – 286.

Външни препратки 
 Река Янтра и нейните притоци

Реки в България
Реки в област Сливен
Реки в област Търговище
Реки в област Велико Търново
Водосборен басейн на Дунав